b'\n_START_ARTICLE_\nFranz Philipp von Langen\n_START_PARAGRAPH_\nFranz Philipp von Langen (20. juli 1709 i Oberstadt \xe2\x80\x93 16. april 1751) var en tysk forstmand, bror til Johann Georg von Langen._NEWLINE_Han var s\xc3\xb8n af Johannes Ludwig von Langen, arveherre til riddergodset Oberstadt i Grevskabet Henneberg, og Anna Charlotta f. von Seebach af huset Gross-Fahner. Efter at v\xc3\xa6re uddannet som jagtpage lagde Langen sig efter matematik og forstv\xc3\xa6sen, deltog i indretningen af nogle brunsvigske skove og blev 1735 brunsvig-lyneborgsk jagtjunker. 1737 fulgte han med sin \xc3\xa6ldre broder Johann Georg til Norge, blev udn\xc3\xa6vnt til dansk hofj\xc3\xa6germester, medlem af Forstkommissionen og senere til 2. kommitteret i General-Forstamtet. Ved dettes oph\xc3\xa6velse 1746 kom han i spidsen for T\xc3\xb8nsberg saltv\xc3\xa6rks skove, men \xc3\xa5ret efter blev han afskediget, vendte tilbage til Tyskland og bestyrede de blankenburgske skove i Braunschweig indtil sin d\xc3\xb8d, 16. april 1751. Langen, der vistnok var ugift, har udfoldet en betydelig virksomhed, s\xc3\xa6rlig ved udarbejdelsen af kort over en stor del af Norge.'